
Originális infliximabról bioszimiler készítményre finanszírozási okból történő váltásának hatékonysága és biztonságossága gyulladásos bélbetegek körében – prospektív kohorsz tanulmány

Bevezetés
A gyulladásos bélbetegségek [IBD: Crohn-betegség (CD), colitis ulcerosa (UC)] kezelését forradalmasította az elsőként bevezetett tumor nekrózis faktor α gátló infliximab (IFX). A biohasonló készítmények költségmegtakarítást eredményezhetnek, azonban az egyes szerek esetében a hatékonysági és a biztonságossági adatok nem elegendők. Magyarországon 2020-ban kötelező biohasonló készítményváltások zajlottak le a finanszírozási protokoll szerint IFX esetében, így célul tűztük ki, hogy megvizsgáljuk az originális IFX biohasonlóra történő váltásának hatékonyságát és biztonságosságát.
Módszerek
Prospektív kohorsz tanulmányunkba olyan felnőtt IBD-s betegeket vontunk be, akiknél originális IFX – bioszimiler váltás következett be finanszírozási okok miatt. Az utánkövetési idő 52 hét volt. Demográfiai, klinikai és laboratóriumi adatokat rögzítettünk a 0., 8., 16., 24. és 52. héten, míg a 0. és 24. héten szérum IFX-szintet mértünk. Elsődleges végpont a szérum IFX változása volt, másodlagos végpont a klinikai aktivitás változása és a mellékhatások voltak.
Eredmények
142 beteg vett részt a vizsgálatban (medián életkor: 41,2 [IQR: 32,3-49,6]; nő/ffi arány: 65/77; CD: 97, UC: 42, átlagos utánkövetési idő 46,2 ± 10,3 hét). A váltás nem befolyásolta a szérum IFX-szintet (p=0,106; baseline: 3201±,7 24. hét: 3667,1 ± 2653,0), és a betegség klinikai aktivitása is változatlan maradt (parciális Mayo: p=0,593; baseline: 1,0 ± 1,1, outcome: 1,2 ± 1,4 , Crohn’s disease activity index [CDAI]: p=0,380; baseline: 56,1 ± 37,3, outcome: 61,1 ± 45,6).
Szeren maradt a betegek 83,1%-a. A leállás okai 9 loss of response, 8 allergiás reakció, 3 paradox reakció (hámló, viszkető bőrelváltozás, vasculitis, polyarthritis), 1-1 esetben graviditas és rossz közérzet voltak.
A terápián maradást érdemben prediktáló tényezőt nem azonosítottunk. A kohorszban súlyos adverz esemény nem fordult elő.
Megbeszélés
Eredményeink alapján a biohasonló készítményre váltás során nem csökkent a szérum IFX szint, valamint nem befolyásolta a klinikai aktivitást. A biohasonló készítmény biztonságosnak bizonyult, súlyos adverz esemény nem fordult elő.



